Wardakosta Karibe Hulandes

**Wardakosta Karibe Hulandes** (hulandes: **Kustwacht Caribisch Gebied**, KWCARIB), ta e wardakosta pa e teritorio karibense di Reino Hulandes: Aruba, Kòrsou, Sint Maarten, i Hulanda Karibense (Boneiru, Sint Eustatius i Saba. Komo un organisashon di enforsamentu di lei marítimo, Wardakosta ta enkargá ku vigilansia di e fronteranan eksterno mas wèst di Reino, i ta ehekuta tareanan di detekshon, patruya, búskeda i reskate (SAR), i respondé den kaso di kalamidat.

Wardakosta Karibe Hulandes ta un organisashon komun di e kuater pais di Reino Hulandes. Parti di su personal ta bin for di Marina Real di Hulanda, pero e mayoria di e personal ta entrená i empleá lokalmente. E organisashon tin aproksimadamente 210 miembro di staf lokal i rònt di 30 personal naval. E Komandante di Forsanan Naval den Karibe (CZMCARIB) ta e ofisial militar hulandes di rango mas haltu den e region i ta, mesun tempu, director di Wardakosta Karibe Hulandes.

## Historia i desaroyo
Wardakosta Karibe Hulandes a kuminsá ku operashonnan na 1993, inisialmente sin un base legal formal. Dia 1 di febrüari 1996 a pone e fundeshi pa un servisio independiente di wardakosta pa Antias Hulandes i Aruba (NA&A CG). Su nòmber ofisial aktual ta “Kustwacht voor het Koninkrijk der Nederlanden in het Caribisch Gebied”. Despues di e reformanan konstitushonal di 2010 dentro di Reino Hulandes, e organisashon a sigui operando bou di e nòmber aki.

Den su fase inisial, Wardakosta tabata un partnership relativamente simpel entre polis di haf, milisia i Defensa antiano, ku fasilidatnan limitá, manera portokabina i baraknan improvisá ku tabata sirbi komo Sentro di Reskate i Koordinashon (RCC). Durante e promé añanan, mas o menos 80% di e forsa laboral tabata personal di defensa, mientras ku solamente 20% tabata personal lokal.

Durante tres dékada, Wardakosta a desaroyá rapidamente i a krese bira un organisashon profesional ku un raiznan lokal fuerte. Awendia, rònt di 80% di e personal ta lokal, loke ta reflehá e integrashon di e organisashon den e komunidatnan di Karibe Hulandes. Wardakosta ta opera 24 ora pa dia, 7 dia pa siman, y ta rekonosí komo un partner importante den siguridat marítimo na nivel lokal i internashonal.

E promé cutters a wordo poni den uso na 1999, kuminsando cu Jaguar na Kòrsou, sigui pa Panter na Aruba y Poema na Sint Maarten. Desde e momento ei, e flota a sigui modernisando, inkluyendo e introdukshon di Super RHIBs i mas despues embarkashonnan tipo Metal Shark. Tambe a desaroyá kapasidat aéreo ku avion i helikòpternan, sostené for di e punto aeronóutiko di Hato, i ku un sistema di radar ekstenso pa vigilansia marítimo.

Formashon i profesionalismo semper ta balornan sentral den e organisashon. For di e promé programa di entrenamentu, e *Initiële Kustwacht Opleiding* (IKO) na 1998, e sistema di formashon a evolushoná te bira e programa *Junior Bemanningslid Kustwacht* (JBK) na 2024, ku ta otorgá un diploma SBO-2. Ku e plan di transishon pa un organisashon kompletamente basa riba informashon 24/7 na 2026 i un kresementu plania te aproksimadamente 320 kupo di formashon, Wardakosta ta preparando pa futuro.

## Ekipo

KWCARIB ta dispone di dos avion tipo "Bombardier Dash 8", di hür for di e kompania kanades Provincial Aerospace Ltd., dos helikòpter tipo "Agusta Westland AW139", di hür for di e kompania britániko Cobham, tres cutter tipo "Damen Stan Patrol 4120" (Jaguar, Panter, i Poema), i vários unidat mas chikitu, inkluyendo SuperRHIBs. Ademas di e unidatnan orgániko aki, Marina Real di Hulanda ta desplegá un barku di stashon (ku helikòpter), pa sostené operashonnan di Wardakosta.

Na 2021, a anunsiá ku e mayoria di e unidatnan di nabegashon, inkluyendo e cutternan, lo wòrdu remplasá ku ekipo nobo pa 2030. 

## Lugánan
E personal di Wardakosta ta basá prinsipalmente na e edifisio di personal riba Base Naval Parera na Kòrsou. Banda di esaki, tin kuater punto di sosten:

* Punto di Sosten Aeronóutiko di Hato (Kòrsou)
* Punto di sosten nóutiko na Base Marine Parera (Kòrsou)
* Savaneta Camp (Aruba)
* Simpson Bay Support Point (Sint Maarten)

Operashonnan na tantu Islariba komo na e Islanan ABCd ta wòrdu koordiná for di e Sentro di Reskate i Koordinashon di Wardakosta (RCC), situá na Base Naval Parera. Wardakosta tambe ta kooperá estrechamente ku e wardakosta franses den e region di Karibe.* 

## Mira tambe
* Marina Real Hulandes
* Frontera marítimo di Karibe Hulandes

:Kategoria:Karibe Hulandes